Coaliția se întâlnește pentru a stabili candidaturile și strategia electorală la alegerile locale
- Moraru Iulia
- 25 martie 2024, 11:10
Alegerile locale se apropie, iar coaliția de guvernare se va reuni luni, începând cu ora 11.00, pentru a finaliza candidaturile care vor fi susținute de ambele partide în sectoarele Capitalei și pentru a decide dacă vor merge cu candidați comuni și liste comune în mai multe orașe municipiu din țară, inclusiv Timișoara, Brașov și Bacău, unde USR deține funcția de primar.
PSD și PNL trebuie să stabilească cine vor fi candidații susținuți de ambele partide la sectoarele Capitalei. În cazul în care PNL va propune candidați pentru sectorul 1, George Tuță, și sectorul 6, actualul primar Ciprian Ciucu, PSD va desemna candidații pentru sectoarele 2 și 5.
Sectoarele 3 și 4 vor păstra candidații actuali, primarii în funcție, Robert Negoiță și Daniel Băluță.
Alegerile locale. Coaliția dezbate azi candidaturile
În restul ţării, situaţia se complică, deoarece există filiale ale PNL care nu sunt dispuse să colaboreze cu cei din PSD la alegerile locale din luna iunie.
De exemplu, la Consiliul Naţional Extraordinar al PNL, delegaţia din Timiş a votat în unanimitate împotriva formării unei alianţe electorale cu PSD.
Toţi cei 21 de delegaţi ai judeţului Timiş au exprimat opoziţia lor faţă de această alianţă, considerată nefirească de către liberalii timişeni, conform unui comunicat transmis luni dimineaţă de filiala locală.
Candidații pentru Timişoara, Braşov şi Bacău
Alina Gorghiu, ministrul Justiției, a declarat joi că în viziunea ei este benefic să se păstreze nivelul de reprezentare din Parlamentul European, iar la alegerile locale fiecare partid să-și susțină proprii săi primari și aleși locali, cu mesajele lor specifice.
Ea a subliniat, de asemenea, că cota de 30% pentru femei trebuie respectată pe orice listă electorală, nu doar în cazul alegerilor europarlamentare.
De altfel, Nicolae Ciucă, președintele PNL, a declarat vineri, în timpul unei întâlniri la Timişoara, că în ședința coaliției de luni se va lua o decizie cu privire la posibila alianță cu PSD pentru alegerile locale din municipiile reședință de județ Timișoara, Brașov și Bacău.
"Pe noi ne interesează, la nivelul coaliţiei, să recâştigăm primăriile municipiilor unde nu avem primari", precizat Ciucă.
Discuție PSD-PNL și pe tema alegerilor europarlamentare
Pe lângă alegerile locale, coaliția va discuta și despre europarlamentare.
Se așteaptă să aibă loc o discuție cu privire la lista pentru alegerile europarlamentare, deoarece aceasta a rămas fără candidatul de pe primul loc, după retragerea Ramonei Chiriac.
Mihai Tudose, europarlamentar, a sugerat că după anunțul Ramonei Chiriac privind retragerea sa din cursa pentru alegerile europarlamentare, cele două partide ar putea renunța la ideea de a avea un candidat independent pentru deschiderea listei.
Întrebat dacă el va fi cel care va deschide lista de candidați, Tudose a afirmat: "Eu așa cred".
La liberali, pe primul loc în listă se află europarlamentarul Rareș Bogdan, potrivit News.ro.